Video Cinci persoane arestate în cazul crimei şocante din Belgia. Un şofer român de TIR, ucis cu un capac de canalizare aruncat în parbriz
Poliţia belgiană a arestat cinci persoane în cazul şoferului român ucis pe o autostradă în noaptea de sâmbătă spre duminică. Suspecţi sunt trei adulţi şi doi minori, dar motivul atacului este încă necunoscut.
- "România ar putea intra în clubul sinucigaşilor". Rusia amenință că va lovi sistemele Patriot chiar pe teritoriul românesc cu rachete Iskander
Gheorghe Ţibil a fost lovit de un capac de canalizare, aruncat de pe un pod, în timp ce era la volan. Bucata de fier a trecut prin parbrizul TIR-ului, iar bărbatul a murit sub ochii logodnicei. Şoferii români spun că sunt adesea atacaţi în străinătate în timp ce conduc pe drumurile de mare viteză.
Cum a fost ucis şoferul român
Fapta s-a întâmplat în noaptea de vineri spre sâmbătă pe autostrada E42, între Liege şi Namur.
Cei cinci sunt bănuiţi că au proiectat în gol de pe un pod capacul de canalizare agăţat de o curea. Acesta a străpuns parbrizul unui camion, omorându-l pe loc pe şofer, un bărbat cu cetăţenie română, scrie Agerpres.
Partenera şoferului, aflată alături de el în cabină, a reuşit să oprească vehiculul, evitând ieşirea de pe şosea.
Potrivit media locale, tinerii se aflau sub efectul protoxidului de azot, cunoscut şi ca "gaz ilariant" pentru efectele sale psihoactive, informaţie pe care parchetul din Namur nu a dorit să o comenteze.
Doi dintre suspecţi sunt minori şi toţi sunt originari din comuna Andenne, în apropiere de Heron, unde s-au produs faptele.
Şoferul român lucra pentru transportatorul spaniol Castillo Trans.